లండన్‌లోనే మోసకారి మోడీ!
- ధ్రువీకరించిన బ్రిటన్‌ మంత్రి బరోనెస్‌ విలియమ్స్‌
న్యూఢిల్లీ: పంజాబ్‌ నేషనల్‌ బ్యాంక్‌లో(పీఎన్‌బీ) వేల కోట్ల రూపాయల రుణాలు తీసుకొని దేశం దాటేసిన వజ్రాల వ్యాపారి నీరవ్‌ మోడీ లండన్‌లోనే తలదాచుకుంటున్నట్గు తేలిపోయింది. ఈ విషయాన్ని బ్రిటన్‌ మంత్రి బరోనెస్‌ విలియమ్స్‌ ధ్రువీకరించారు. నీరవ్‌ లండన్‌లో ఉన్నాడని తమ వద్ద సమాచారం ఉందని ఆయన చెప్పారు. పీఎన్‌బీకి కోట్ల మేర కుచ్చుటోపీ పెట్టిన నీరవ్‌ను అప్పగించేందుకు గాను తాము భారత్‌కు సహాయం అందిస్తామని ఆయన ఈ సందర్భంగా వెల్లడించారు. న్యూఢిల్లీలో కేంద్ర హోంశాఖ సహాయ మంత్రి కిరణ్‌ రిజుజుతో జరిగిన ఒక సమావేశానికి విలియమ్స్‌ హాజరయ్యారు. ఈ సందర్భంగా నీరవ్‌ ఆశ్రయం విషయం వెలుగులోకి వచ్చింది. వేల కోట్ల రుణాలు ఎగ్గొట్టి లండన్‌లో తలదాచుకుంటున్న విజరు మాల్యాను కూడా భారత్‌కు అప్పగించేందుకు తప్పకుండా మద్దతు ఇస్తామని విలియమ్స్‌ హామీ ఇచ్చారు. ఎస్‌బీఐకి వేల కోట్ల రుణాలు ఎగ్గొట్టిన మాల్యా రెండేళ్ల నుంచి లండన్‌లో ఉంటున్న సంగతి తెలిసిందే. అతడిని భారత్‌ రప్పించేందుకు భారత్‌ విశ్వప్రయత్నాలు చేస్తోంది. రూ.13వేల కోట్లకు పైగా మోసానికి పాల్పడిన నీరవ్‌, ఆయన వ్యాపార భాగస్వామి మెహుల్‌ చోక్సీ లండన్‌లో పొలిటికల్‌ ప్రాసిక్యూషన్‌ పేరుతో ఆశ్రయం కోసం ప్రయత్నిస్తున్నట్లు సమాచారం. దీనిని బ్రిటన్‌ హోశాఖ అధికారులు తోసిపుచ్చారు. కాగా.. మరోవైపు నీరవ్‌ మోడీ ఎక్కడ ఉన్నాడనే దానిపై స్పష్టమైన సమాచారం లేదని సీబీఐ వర్గాలు వెల్లడించాయి. ఎక్కడ ఉన్నాడో తెలిస్తే.. తదుపరి చర్యలు తీసుకుంటామని చెబుతున్నాయి.
రెడ్‌ కార్నర్‌కు సీబీఐ యత్నాలు
పంజాబ్‌ నేషనల్‌ బ్యాంకులో వేల కోట్ల కుంభకోణం పాల్పడిన నీరవ్‌ మోడీకి వ్యతిరేకంగా రెడ్‌ కార్నర్‌ నోటీసు జారీచేయాలని సీబీఐ కోరుతోంది. ఈ మేరకు ఇంటర్‌పోల్‌కు సీబీఐ లేఖ రాసిందని అధికారులు చెప్పారు. నీరవ్‌ కేసును విచారిస్తున్న మరో దర్యాప్తు సంస్థ ఈడీ కూడా ఆయనకు వ్యతిరేకంగా రెడ్‌కార్నర్‌ నోటీసు జారీచేయాలని ఇంటర్‌పోల్‌ను మార్చిలోనే కోరింది. ఒక్కసారి రెడ్‌కార్నర్‌ నోటీసు జారీచేస్తే, లియోన్‌ ఆధారిత అంతర్జాతీయ పోలీసు సహకార సంస్థ ఆయన్ని అరెస్ట్‌ చేసే అవకాశముంటుంది. పీఎన్‌బీ కుంభకోణానికి సంబంధించిన కేసులో నీరవ్‌, చోక్సీపై కొద్ది రోజుల క్రితమే సీబీఐ విడివిడిగా చార్జిషీట్లు దాఖలు చేసిన సంగతి తెలిసిందే.
మీ స్నేహితులకు రికమెండ్ చెయ్యండి